Man voor seun, kleinkinders doodgesteekFoto: Pexels ŉ 65-jarige man van Bronkhorstspruit, oos van Pretoria, is Woensdag in sy huis ten aanskoue van sy vrou, sy seun, dié se vrou en hul twee kinders, asook die seun se skoonouers doodgesteek. Kapt. Mavela Masondo, provinsiale polisiewoordvoerder, het Woensdag aan Maroela Media gesê die voorval het omstreeks 03:30 in Puntlyf plaasgevind. “Sewe gewapende verdagtes het die skuifdeur oopgebreek en die huis binnegegaan; alles in die huis is op die vloere gegooi,” het Masondo gesê. Die man is in sy bors gesteek met ŉ skerp voorwerp. Hy is op die toneel dood. Sy seun is in sy kop geskiet en later na ŉ hospitaal gehaas vir mediese behandeling. Marius Müller, nasionale operasionele koördineerder van AfriForum, het aan Maroela Media gesê die slagoffers is Koos Benadie (65) en sy seun, Allewyn Benadie. Die eienaar van die grond wat die huis aan die Benadies verhuur het, en verkies om anoniem te bly, het aan Maroela Media gesê Koos en sy vrou, Allewyn en sy vrou, hul twee kinders en Allewyn se skoonouers was in die huis was ten tyde van die voorval. “Die twee kinders, onderskeidelik in graad drie en graad vyf, het vanoggend vir die berader wat ek daarheen geneem het vertel hulle moes vir die verdagtes uitwys waar die kabelbinders is [wat gebruik is om die slagoffers vas te bind], waar die selfone is, ens. Hulle het alles gesteel, selfs die kinders se skoene,” het sy gesê. Volgens haar is Allewyn se skoonouers nie erg beseer nie. Daar is wel tydens die voorval bokse op hulle gegooi. Volgens Masondo is daar twee voertuie, twee yskaste, agt selfone, twee platskerm-TV’s en ŉ DVD-speler tydens die voorval gesteel. Die polisie ondersoek sake van huisroof, poging tot moord en moord.